स्कन्दपुराणम्/खण्डः १ (माहेश्वरखण्डः)/कौमारिकाखण्डः/अध्यायः २०
॥नारद उवाच॥	
तं दृष्ट्वा दानवाः सर्वे क्रुद्धाः स्वैःस्वैर्बलैर्वृताः॥	
सरघा इव माक्षिकं रुरुधुः सर्वतस्ततः॥ २०.१ ॥	
पर्वताभे गजे भीमे मदस्राविणि दुर्दमे॥	
सितचित्रपताके तु प्रभिन्नकरटामुखे॥ २०.२ ॥	
स्वर्णवर्णांचिते यद्वन्नगे दावाग्निसंवृते॥	
आरुह्यजौ निमिर्दैत्यो हरिं प्रत्युद्ययौ बली॥ २०.३ ॥	
तस्यासन्दानवा रौद्रा गजस्य परिरक्षिणः॥	
सप्तविंशतिकोट्यश्च किरीटकवचोज्जवलाः॥ २०.४ ॥	
अश्वमारुह्य शैलाभं हरिमाद्रवत्॥	
पंचयोजनप्रग्रीवमुष्ट्रमास्थाय जंभकः॥ २०.५ ॥	
शुम्भो मेषं समारुह्याव्रजद्द्वादशयोजनम्॥	
अपरे दानवेन्द्राश्च यत्ता नानास्त्रापाणयः॥ २०.६ ॥	
आजग्मुः समरे क्रुद्धा विष्णुमक्लिष्टकारिणम्॥	
परघेण निमिर्दैत्यो मथनो मुद्गरेण च॥ २०.७ ॥	
शुम्भः शूलेन तीक्ष्णेन प्रासेन ग्रसनस्तथा॥	
चक्रेण क्रथनः क्रुद्धो जंभः शक्त्या महारणे॥ २०.८ ॥	
जघ्नुर्नारायणं शेषा विशिखैर्मर्मभेदिभिः॥	
तान्यस्त्राणि प्रयुक्तानि विविशुः पुरुषोत्तमम्॥ २०.९ ॥	
उपदेशा गुरोर्यद्वत्सच्छिष्यं बहुधेरिताः॥	
ततः क्रुद्धो हरिर्गृह्य धनुर्बाणांश्च पुष्कलान्॥ २०.१० ॥	
ममर्द दैत्यसेनां तद्धर्ममर्थवचो यथा॥	
निमिं विव्याध विंशत्या वाणैरनलवर्चसैः॥ २०.११ ॥	
मथनं दशभिश्चैव शुम्भं पंचभिरेव च॥	
शतेन महिषं क्रुद्धो विव्याधोरसि माधवः॥ २०.१२ ॥	
जंभं द्वादशभिस्तीक्ष्णैः सर्वांश्चैकैक शोऽष्टभिः॥	
तस्य तल्लाघवं दृष्ट्वा दानवाः क्रोधमूर्छिताः॥ २०.१३ ॥	
चक्रुर्गाढतरं यत्नमावृण्वाना हरिं शरैः॥	
चिच्छेदाथ धनुर्ज्यां च निमिर्भल्लेन दानवः॥ २०.१४ ॥	
हस्ताच्चापं च संरंभाच्चिच्छेद महिषासुरः॥	
षीडयामासा गरुडं जंभो बाणायुतैस्त्रिभिः॥ २०.१५ ॥।	
भुजावस्य च विव्याध शंभो बाणायुतेन वै॥	
ततो विस्मितचित्तस्तु गदां जग्राह माधवः॥ २०.१६ ॥	
तां प्राहिणोत्स वेगेन मथनाय महाहवे॥	
तामाप्राप्तां निमिर्बाणैर्मुशलाभैः सहस्रशः॥ २०.१७ ॥	
आहत्य पातयामास विनदन्कालमेघवत्॥	
ततोंऽतरिक्षे हाहेति भूतानां जज्ञिरे कथाः॥ २०.१८ ॥	
नैतदस्ति बलं व्यक्तं यत्राशीर्यत सा गदा॥	
तां हरिः पतितां दृष्ट्वा अस्थाने प्रार्थनामिव॥ २०.१९ ॥	
जग्राह मुद्गरं घोरं दिव्यरत्नपरिष्कृतम्॥	
तं मुमोचातिवेगेन निमिमुद्दिश्य दानवम्॥ २०.२० ॥	
तमायांतं वियत्येव त्रयो दैत्या ह्यवारयन्॥	
गदया दंभदैत्यस्तु ग्रसनः पट्टिशेन तु॥ २०.२१ ॥	
शक्त्या च महिषो दैत्यो विनदंतो महाररवम्॥	
निराकृतं तमालोक्य दुर्जनैः सुजनं यथा॥ २०.२२ ॥	
जग्राह शक्तिमुग्रोग्रां शतघंटामहास्वनाम्॥	
जंभाय तां समुद्दिश्य प्राहिणोद्भीषणेरणे॥ २०.२३ ॥	
तामायान्तीमथालोक्य जंभोऽन्यस्य रथात्त्वरात्॥	
आप्लुत्य लीलया गृह्णन्कामिनीं कामुको यथा॥ २०.२४ ॥	
तयैव गरुडं मूर्ध्नि जघ्ने स प्रहसन्बली॥	
ततो भूयो रथं प्राप्य घनुर्गृह्यभ्ययोजयत्॥ २०.२५ ॥	
विचेताश्चाभवद्युद्धे गरुडः शक्तिपीडितः॥	
ततः प्रहस्य तं विष्णुः साधुसाध्विति भारत॥ २०.२६ ॥	
करस्पर्शेन कृतवान्विमोहं विनतात्मजम्॥	
समाश्वास्य च तं वाग्भिः शक्तिं दृष्ट्वा च निष्फलाम्॥ २०.२७ ॥	
कुभार्यस्य यथा पुंसः सर्वंस्याच्चिंतितं वृथा॥	
दृठसारमहामौर्वीमन्यां संयोजयत्ततः॥ २०.२८ ॥	
कृत्वा च तलनिर्घोषं रौद्रमस्त्रं मुमोच सः॥	
ततोऽस्त्रतेजसा सर्वमाकाशं नैव दृश्यते॥ २०.२९ ॥	
भूमिर्दिशश्च विदिशो बामजालमया बुभुः॥	
दृष्ट्वा तदस्त्रमाहात्म्यं सेनानीर्ग्रसनोऽसुरः॥ २०.३० ॥	
ब्राह्ममस्त्रं चकाराशु सर्वास्त्रविनिवारणम्॥	
तेन तत्प्रशमं यातं रौद्रास्त्रं लोकभीषणम्॥ २०.३१ ॥	
अस्त्रे प्रतिहते तस्मिन्विष्णुर्दानवसूदनः॥	
कालदंडास्त्रमकरोत्सर्वलोकभयंकरम्॥ २०.३२ ॥	
संधीयमानेस्त्रे तस्मिन्मारुतः परुषो ववौ॥	
चकंपे च मही देवी भिन्नाश्चांबुधयोऽभवन्॥ २०.३३ ॥	
तदस्त्रमुग्रं दृष्ट्वा तु दानवा युद्धदुर्मदाः॥	
चक्रुरस्त्राणि दिव्यानि नानारूपाणि संयुगे॥ २०.३४ ॥	
नारायणांस्त्रं ग्रसनस्तु चक्रे त्वाष्ट्रं निमिश्चास्त्रवरं मुमोच॥	
ऐषीकमस्त्रं च चकार जंभो युद्धस्य दण्डास्त्र निवारणाय॥ २०.३५ ॥	
यावच्च संधानवशं प्रयांति नारायणादीनि निवारणाय॥	
तावत्क्षणेनैव जघान कोटींदैत्येश्वराणां किल कालदंडः॥ २०.३६ ॥	
अनंतरं शांतभयं तदस्त्रं दैत्यास्त्रयोगेन च कालदण्डम्॥	
शांतं तदालोक्य हरिः स्वमस्त्रं कोपेन कालानलतुल्यमूर्तिः॥ २०.३७ ॥	
जग्राह चक्रं तपना युतप्रभमुग्रारमात्मानमिव द्वितीयम्॥	
चिक्षेप सेनापतये ज्वलंतं चतुर्भूजः संयति संप्रगृह्य॥ २०.३८ ॥	
तदाव्रजच्चक्रमथो विलोक्य सर्वात्मना दैत्यवराः स्ववीर्यात्॥	
नाशक्नुन्वारयितुं प्रचंडं दैवं यथा पूर्वमिवोपपन्नम्॥ २०.३९ ॥	
तदप्रतर्क्यं नवहेतितुल्यं चक्रं पपात ग्रसनस्य कण्ठे॥	
तद्रक्तधारा रुणघोरनाभि जगाम भूयोपि करं मुरारेः॥ २०.४० ॥	
चक्राहतः संयति दानवश्च पपात भूमौ प्रममार चापि॥	
दैत्याश्च शेषा भृशशौकमापुः क्रोधं च केचित्पिपिषुर्भुजांश्च॥ २०.४१ ॥	
ततो विनिहते दैत्ये ग्रसने बलनायके॥	
निर्मर्यादमयुध्यंत हरिणा सह दानवाः॥ २०.४२ ॥	
पट्टिशैर्मुशलैः प्रासैग्नि दाभिः कणपैरपि॥	
तीक्ष्णाननैश्च नाराचैश्चक्रैः शक्तिभिरेव च॥ २०.४३ ॥	
तदस्त्रजालं तैर्मुक्तं लब्धलक्षो जनार्दनः॥	
एकैकं शतधा चक्रे बाणैरग्नि शिखोपमैः॥ २०.४४ ॥	
जघान तेषां संक्रुद्धः कोटिकोटिं जनार्दनः॥	
ततस्ते सहसा भूत्वा न्यपतन्केशवोपरि॥ २०.४५ ॥	
गरुडं जगृहुः केचित्पादयोः शतशोऽसुराः॥	
ललंबिरे च पक्षाभ्यां मुखे चान्ये ललंबिरे॥ २०.४६ ॥	
केशवस्यापि धनुषि भुजयोः शीर्ष एव च॥	
ललंबिरे महादैत्या निनदंतो मुहुर्मुहुः॥ २०.४७ ॥	
तदद्भुतं महद्दृष्ट्वा सिद्धचारणवार्तिकाः॥	
हाहेति मुमुचुर्नादसंबरे चास्तुवन्हरिम्॥ २०.४८ ॥	
ततो हरिर्विनिर्धूय पातयामास तान्भुवि॥	
यथा प्रबुद्धः पुरुषो दोषान्संसारसंभवान्॥ २०.४९ ॥	
विकोशं च ततः नंदकं खड्गमुत्तमम्॥	
चर्म चाप्यमलं विष्णुः पदातिस्तानधावत॥ २०.५० ॥	
ततो मुहूर्तमात्रेण पद्मानि दश केशवः॥	
चकर्त्त मार्गे बहुभिर्विचरन्दैत्यसत्तमान्॥ २०.५१ ॥	
ततो निमिप्रभृतयो विनद्यासुरसत्तमाः॥	
अधावंत महेष्वासाः केशवं पादचारिणम्॥ २०.५२ ॥	
गरुत्मांश्चाभ्ययात्तूर्णमारुरोह च तं हरिः॥	
उवाच च गरुत्मंतं तस्मिंश्च तुमुले रणे॥ २०.५३ ॥९	
अश्रांतो यदि तार्क्ष्यासि मथनं प्रति तद्व्रज॥	
श्रांतश्चेच्च मुहूर्तं त्वं रणादपसृतो भव॥ २०.५४ ॥	॥तार्क्ष्य उवाच॥	
न मे श्रमोऽस्ति लोकेश किंचित्संस्मरतश्च मे॥	
यन्मे सुतान्वाहनत्वे कल्पयामास तारकः॥ २०.५५ ॥	
इति ब्रवन्रणे दैत्यं मथनं प्रति सोऽगमत्॥	
दैत्यस्तवभिमुखं दृष्ट्वा शंखचक्रगदाधरम्॥ २०.५६ ॥	
जघान भिंडिपालेन शितधारेण वक्षसि॥	
तं प्रहारमचिंत्यैव विष्णुस्तस्मिन्महाहवे॥ २०.५७ ॥	
जघान पंचभिर्बाणैर्गिरींद्रस्यापि भेदकैः॥	
आकर्णकृष्टैर्दशभिः पुनर्विद्धः स्तनांतरे॥ २०.५८ ॥	
विचेतनो मुहूर्तात्स संस्तभ्य मथनः पुनः॥	
गृहीत्वा परिघं मूर्ध्नि जनार्दनमताडयत्॥ २०.५९ ॥	
विष्णुस्तेन प्रहारेण किंचिदाघूर्णितोऽभवत्॥	
ततः कोपविवृत्ताक्षो गदां जग्राह माधवः॥ २०.६० ॥	
तया संताडयामास मथनं हृदये दृढम्॥	
स पपात तथा भूमौ चूर्णितांगो ममार च॥ २०.६१ ॥	
तस्मिन्निपतिते भूमौ मथने मथिते भृशम्॥	
अवसादं युयुर्दैत्याः सर्वे ते युद्धमण्डले॥ २०.६२ ॥	
ततस्तेषु विषण्णेषु दानवेष्वतिमानिषु॥	
चुकोप रक्तनयनो महिषो दानवेश्वरः॥ २०.६३ ॥	
प्रत्युद्ययौ हरिं रौद्रः स्वबाहुबलमाश्रितः॥	
रीक्ष्णधारेण शूलेन महिषो हरिमर्दयन्॥ २०.६४ ॥	
शक्त्या च गरुडं वीरो हृदयेऽभ्यहनद्दृढम्॥	
ततो विवृत्य वदनं महामलगुहानिभम्॥ २०.६५ ॥	
ग्रस्तुमैच्छद्रणे दैत्यः सगरुत्मंतमच्युतम्॥	
अथाच्‌युतोऽपि विज्ञाय दानवस्य चिकीर्षितम्॥ २०.६६ ॥	
वदनं पूरयामास दिव्यैस्त्रैर्महाबलः॥	
स तैर्बाणैरभिहतो महिषोऽचलसंनिभः॥ २०.६७ ॥	
परिवर्तितकायार्धः पपाताथ ममार च॥	
महिषं पतितं दृष्ट्वा जीवयित्वा पुनर्हरिः॥ २०.६८ ॥	
महिषं प्राह मत्तस्त्वं वधं नार्हसि दानव॥	
योषिद्वध्यः पुरोक्तस्त्वं साक्षात्कमलयोनिना॥ २०.६९ ॥	
उत्तिष्ठ गच्छ मन्मुक्तो द्रुतमस्मान्महारणात्॥	
इत्युक्तो हरिणा तस्माद्देशादपगतोऽसुरः॥ २०.७० ॥	
तस्मिन्पराङ्मुखे दैत्ये महिषे शुंभदानवः॥	
संदष्टौष्ठपुटाटोपो भृकुटीकुटिलाननः॥ २०.७१ ॥	
निर्मध्य पाणिना पाणिं धनुरादाय भैरवम्॥	
सज्जीकृत्य महाघोरान्मुमोच शतशः शरान्॥ २०.७२ ॥	
स चित्रयोधी दृढमुष्टिपातस्ततश्व विष्णुं च दैत्यः॥	
बाणैर्ज्वलद्वह्निशिखानिकाशैः क्षिप्तैरसंख्यैः प्रतिघाहीनैः॥ २०.७३ ॥	
विष्णुश्च दैत्येंद्रशरार्दितो भृशं भुशुंडिमादाय कृतांततुल्याम्॥	
तया मुखं चास्य पिपेष संख्ये शुंभस्य जत्रुं च धराधराभम्॥ २०.७४ ॥	
ततस्त्रिभिः शंभुभुजं द्विषष्ट्या सूतस्य शीर्षं दशक्षिश्च केतुम्॥	
विष्णुर्विकृष्टैः श्रवणावसानं दैत्यस्य बाणैर्ज्वलनार्कवर्णैः॥ २०.७५ ॥	
स तैश्च विद्धो व्यथितो बभूव दैत्येश्वरो विस्रुतशोणिताक्तः॥	
ततोऽस्य किंचिच्चलितस्य धैर्यादुवाच शंखांबुजसार्ङ्गपाणिः॥ २०.७६ ॥	
योषित्सुवध्योऽसि रणं विभुंच शुंभाऽशुभ स्वल्पतरैरहोभिः॥	
मत्तोर्हसि त्वं न वृथैव मूढ ततोऽपयातः स च शंभदानवः॥ २०.७७ ॥	
जम्भोऽथ तद्विष्णुमुखान्निशम्य जगर्ज चोच्चैः कृतसिंहनादः॥	
प्रोवाच वाक्यं च सलीलमाजौ महाट्टहासेन जगद्विकंप्य॥ २०.७८ ॥	
किमेभिस्ते जलावास दैत्यैर्हीनपराक्रमैः॥	
मामासादय युद्धेऽस्मिन्यदि ते पौरुषं क्वचित्॥ २०.७९ ॥	
यत्ते पूर्वं हता दैत्या हिरण्याक्षमुखाः किल॥	
जंभस्तदाभवन्नैव पश्य मामद्य संस्थितम्॥ २०.८० ॥	
पश्य तालप्रती काशौ भुजावेतौ हरे मम॥	
वक्षो वा वज्रकठिनं मयि प्रहर तत्सुखम्॥ २०.८१ ॥	
इत्युक्तः केशवस्तेन सृक्किणी संलिहन्रुषा॥	
मुमोच परिघंघोरं विरीणामपि दारणम्॥ २०.८२ ॥	
ततस्तस्याप्यनुपदं कालायसमयं दृढम्॥	
मुमोच मुद्गरं विष्णुर्द्वितीयं पर्वतं यथा॥ २०.८३ ॥	
तदायुधद्वयं दृष्ट्वा जंभो न्यस्य रथे धनुः॥	
आप्लुत्य परिघं गृह्य गरुडं तेन जघ्निवान्॥ २०.८४ ॥	
द्वितीयं मुद्गरं चानु गृहीत्वा विनदन्रणे॥	
सर्वप्राणेन गोविंदं तेन मूर्ध्नि जघान सः॥ २०.८५ ॥	
ताभ्यां चातिप्रहाराभ्यामुभौ गरुडकेशवौ॥	
मोहाविष्टौ विचेतस्कौ मृतकल्पाविवासताम्॥ २०.८६ ॥	
तदद्भुतं महद्दृष्ट्वा जगर्जुर्दैत्यसत्तमाः॥	
नैतान्हर्षमदोद्धूतानिदं सेहे जगत्तदा॥ २०.८७ ॥	
सिंहनादैस्तलोन्नाहैर्धनुर्नादैश्च बाणजैः॥	
जंभं ते हर्षयामासुर्वासांस्यादुधुवुश्च ते॥ २०.८८ ॥	
शंखांश्च पूरयामासुश्चिक्षिपुर्देवता भृशम्॥ २०.८९ ॥	
संज्ञामवाप्याथ महारणे हरिः सवैनतेयः परिरभ्य जंभम्॥	
पराङ्मुखः संयुगादप्रधृष्यात्पलायनं वेगपरश्चकार॥ २०.९० ॥	
इति श्रीस्कांदे महापुराण एकाशीतिसाहस्र्यां संहितायां प्रथमे माहेश्वरखण्डे कौमारिकाखंडे दैत्यैः सह विष्णोर्युद्धवर्णनंनाम विंशोऽध्यायः॥ २० ॥ छ ॥	

कौमारिकाखण्डः